בנט: לא ניתן לגעת בישיבות ההסדר, צריך לחזק אותן - כיפה
בנט: לא ניתן לגעת בישיבות ההסדר, צריך לחזק אותן
השר נפתלי בנט השתתף בחנוכת מבנה חדש לישיבת ההסדר בנהריה ואמר כי "אלפי חיילי צה"ל ולומדי התורה הם ההוכחה לערך ישיבות ההסדר"
13 ביוני, 2013 8:16
יו“ר ”הבית היהודי“, שר הכלכלה נפתלי בנט, השתתף אתמול (ד‘) בטקס חנוכת מבנה חדש לישיבת ההסדר על שם מאור ג‘אן בנהריה ואמר כי ”המשימה של הציונות הדתית להאיר את התורה לכל עם ישראל. יש שסוברים שאין הצדקה לישיבות ההסדר, אלפי חיילי צה"ל ולומדי התורה הם ההוכחה לערך ישיבות ההסדר. לא ניתן לגעת בישיבות ההסדר. צריך לחזק את ישיבות ההסדר“.
”הישיבה נקראת ע״ש מאור ג‘אן ואני חשוב שאין שם יותר מתאים למהות הישיבה בנהריה מהשם מאור“, אמר בנט, ”המאור שלכם המאיר את התורה היפה לכל עם ישראל. אני מברך אותכם על עצם הימצאותכם כאן בצפון“. עוד ציין השר בנט כי ”המטרה של הציונות הדתית לגעת בכל עם ישראל“.
”רק לפני שבועיים קראנו את פרשת המרגלים, אותם מרגלים לא פחדו להפסיד, הם פחדו לנצח. גם אנחנו פחדנו לנצח פחדנו לקחת אחריות על הכל המדינה“, הוסיף בנט, ”איבדנו את הפריבילגיה לדאוג רק לעצמו אנחנו קמים בבוקר וחושבים על כל הצרכים של מדינת ישראל. הדרך היא תורה ויציאה החוצה לכל עם ישראל“.
לדבריו, ”מה שאתם עושים כאן זה בדיוק הדרך רגל בתורה ורגל שנחשפת לבעיות האמיתיות של עם ישראל“.
נהריה נפתלי בנט